C 145/12

Tiivistelmä Euroopan tietosuojavaltuutetun lausunnosta, joka koskee ehdotusta asetukseksi poliittisen mainonnan läpinäkyvyydestä ja kohdentamisesta

(Koko lausunto on luettavissa englanniksi, ranskaksi ja saksaksi Euroopan tietosuojavaltuutetun verkkosivustolla www.edps.europa.eu)

(2022/C 145/11)

Euroopan komissio hyväksyi 25. marraskuuta 2021 ehdotuksen Euroopan parlamentin ja neuvoston asetukseksi poliittisen mainonnan läpinäkyvyydestä ja kohdentamisesta, jäljempänä ”ehdotus”, osana laajempaa Euroopan parlamentin vaalien demokratiaa ja luotettavuutta koskevaa lainsäädäntöpakettia.

Ehdotuksen tavoitteena on tukea sisämarkkinoiden toimintaa poliittisen mainonnan palvelujen osalta, edistää korkeatasoisia eurooppalaisia avoimuuden vaatimuksia poliittisessa kampanjoinnissa sekä vapaita ja rehellisiä vaaleja EU:ssa ja vahvistaa EU:n demokraattisten prosessien kykyä torjua disinformaatiota, tiedon manipulointia ja vaalihäirintää.

Euroopan tietosuojavaltuutettu katsoo, että poliittinen viestintä on olennaista kansalaisten, poliittisten toimijoiden ja ehdokkaiden osallistumiselle demokratiassa sekä sananvapautta koskevalle perusoikeudelle. Samalla hän muistuttaa, että nämä oikeudet ja vapaudet ovat riippuvaisia perusoikeuskirjan 7 artiklan mukaisista yksityis- ja perhe-elämän, kodin ja viestinnän kunnioittamista koskevista oikeuksista ja perusoikeuskirjan 8 artiklan mukaisista henkilötietojen suojaa koskevista oikeuksista.

Euroopan tietosuojavaltuutettu on tyytyväinen ehdotuksen tavoitteeseen vahvistaa yhdenmukaiset säännöt poliittisen mainonnan ja siihen liittyvien palvelujen tarjoajien läpinäkyvyysvelvoitteista sekä kohdentamis- ja voimistamistekniikoiden käytöstä. Euroopan tietosuojavaltuutettu on aiemmin ilmaissut vakavan huolensa kohdennettuun mainontaan liittyvistä merkittävistä riskeistä, viimeksi lausunnossaan 1/2021 ehdotuksesta digipalvelusäädökseksi sekä lausunnossaan 3/2018 verkkomanipuloinnista ja henkilötiedoista.

Euroopan tietosuojavaltuutettu on samaa mieltä siitä, että yleisen tietosuoja-asetuksen ja EU:n tietosuoja-asetuksen sisältämiä säännöksiä, joita sovelletaan henkilötietojen käsittelyyn poliittisen mainonnan yhteydessä, on tarpeen täydentää. Tältä osin tietosuojavaltuutettu katsoo, että ehdotuksessa on mentävä vielä pidemmälle ja asetettava lisärajoituksia henkilötietojen käsittelylle poliittisen mainonnan kohdentamisen yhteydessä. Koska kohdennettuun verkkomainontaan liittyy lukuisia riskejä, Euroopan tietosuojavaltuutettu kehottaa lainsäätäjiä harkitsemaan tiukempia sääntöjä, kuten 1) kieltämään kokonaan mikrokohdentamisen poliittisissa tarkoituksissa ja 2) ottamaan käyttöön lisärajoituksia tietoluokkiin, joita voidaan käsitellä poliittisen mainonnan, mukaan lukien kohdentaminen ja voimistaminen, tarkoituksiin, erityisesti kaikenkattavaan seurantaan perustuvan kohdennetun mainonnan kielto.

Euroopan tietosuojavaltuutettu esittää lausunnossaan myös muita erityisiä huomautuksia ja suosituksia ehdotuksen tietyistä osista, kuten suhteesta nykyiseen tietosuojaa koskevaan oikeudelliseen kehykseen, poliittiseen mainontaan osallistuvien toimijoiden roolista ja vastuusta sekä valvonnasta ja täytäntöönpanosta vastaavien viranomaisten, myös tietosuojaviranomaisten, välisestä yhteistyöstä.

1. JOHDANTO JA TAUSTA

1. Euroopan komissio hyväksyi 25. marraskuuta 2021 ehdotuksen Euroopan parlamentin ja neuvoston asetukseksi poliittisen mainonnan läpinäkyvyydestä ja kohdentamisesta, jäljempänä ”ehdotus” ( 1 ) . Ehdotus sisältyi jo komission joulukuussa 2020 esittämään Euroopan demokratiatoimintasuunnitelmaan ( 2 )

2. Ehdotus on osa laajempaa Euroopan parlamentin vaalien demokratiaa ja luotettavuutta koskevaa lainsäädäntöpakettia, johon sisältyy myös ehdotus asetukseksi (uudelleenlaadittu) Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta ( 3 ) sekä kaksi ehdotusta direktiiviksi (uudelleenlaadittu) niiden kansalaisten oikeuksista Euroopan parlamentin vaaleissa ja kunnallisvaaleissa, jotka asuvat jäsenvaltiossa, jonka kansalaisia he eivät ole. Euroopan tietosuojavaltuutettua on kuultu erikseen näistä kolmesta muusta ehdotuksesta.

3. Kuten komissio on todennut, ehdotuksen tavoitteena on tukea poliittisen mainonnan palvelujen sisämarkkinoiden toimintaa, edistää korkeatasoisia eurooppalaisia läpinäkyvyysvaatimuksia poliittisessa kampanjoinnissa sekä vapaita ja rehellisiä vaaleja EU:ssa ja vahvistaa EU:n demokraattisten prosessien kykyä torjua disinformaatiota, tiedon manipulointia ja vaalihäirintää vahvistamalla yhdenmukaistetut säännöt seuraavista: — läpinäkyvyysvelvoitteet, joita sovelletaan poliittisen mainonnan ja siihen liittyvien palvelujen tarjoajiin ja joiden mukaisesti tällaisten palvelujen tarjoamiseen liittyvät tiedot on säilytettävä, esitettävä ja julkaistava, ja — kohdentamis- ja voimistamistekniikoiden käyttö sellaisen poliittisen mainonnan julkaisemisen, levittämisen ja edistämisen yhteydessä, johon liittyy henkilötietojen käyttöä (4).

4. Ehdotus täydentää ehdotusta digipalvelusäädökseksi ( 5 ) , joka sisältää tiettyjä verkossa toimivia välittäjiä koskevia, verkkomainontaan liittyviä yleisiä läpinäkyvyysvelvoitteita. Digipalvelusäädökseen verrattuna ehdotuksella laajennetaan ilmoitettavien tietojen luokkia poliittisen mainonnan yhteydessä sekä niiden palveluntarjoajien joukkoa, joihin sääntöjä sovelletaan. Digipalvelusäädöksessä asetetaan läpinäkyvyysvaatimuksia verkkoalustoille, mutta tämä ehdotus kattaa poliittisten mainosten julkaisijoiden koko kirjon sekä muut sellaiset palveluntarjoajat, jotka osallistuvat poliittisen mainonnan laadintaan, sijoitteluun, edistämiseen, julkaisemiseen ja levittämiseen ( 6 ) . Lisäksi ehdotus on synergiassa digipalvelusäädöksen kanssa ja täydentää sen vaatimuksia: hyvin suurten verkkoalustojen on arvioitava järjestelmäriskejä, joita aiheutuu mainosten valinta- ja esitysjärjestelmien toiminnasta ja käytöstä ja joilla on tai saattaa olla vaikutusta vaaliprosesseihin ( 7 )

5. Euroopan komissio pyysi 25. marraskuuta 2021 Euroopan tietosuojavaltuutetulta lausuntoa ehdotuksesta asetuksen (EU) 2018/1725 42 artiklan 1 kohdan mukaisesti. Lisäksi Euroopan tietosuojavaltuutettua kuultiin epävirallisesti ehdotuksen valmistelun aikana, ja tietosuojavaltuutettu antoi epäviralliset huomautuksensa 10. marraskuuta 2021. Euroopan tietosuojavaltuutettu suhtautuu myönteisesti siihen, että hänen näkemyksiään on pyydetty menettelyn varhaisessa vaiheessa, ja kannustaa komissiota jatkamaan tätä hyvää käytäntöä. Lausunnon huomautukset ja suositukset tässä lausunnossa koskevat vain ehdotuksen niitä säännöksiä, jotka ovat merkityksellisimpiä tietosuojan kannalta.

4. PÄÄTELMÄT

51. Edellä esitetyn perusteella Euroopan tietosuojavaltuutettu antaa seuraavat suositukset: — Olisi tarkennettava edelleen, että ehdotus täydentää eikä rajoita yleisen tietosuoja-asetuksen ja EU:n tietosuoja-asetuksen soveltamista henkilötietojen käsittelyssä poliittisen mainonnan yhteydessä. — Mikrokohdentaminen poliittisissa tarkoituksissa olisi kiellettävä kokonaan, ja olisi otettava käyttöön lisärajoituksia niiden tietoluokkien osalta, joita voidaan käsitellä poliittista mainontaa varten, erityisesti kaikenkattavaan seurantaan perustuvan kohdennetun mainonnan kielto. — Olisi selvennettävä edelleen sellaisten toimijoiden rooleja ja vastuita, jotka osallistuvat henkilötietojen käsittelyyn sekä kohdentamis- ja voimistamistekniikoiden käyttöön poliittisessa mainonnassa. — Olisi selvennettävä edelleen, mitkä toimijat ovat vastuussa tietojen toimittamisesta muille asiasta kiinnostuneille tahoille. — Ehdotuksen 15 artiklan 6 kohdassa olisi viitattava nimenomaisesti sekä ”toimivaltaisiin viranomaisiin” että ”valvontaviranomaisiin”.

Bryssel, 20. tammikuuta 2022 Wojciech Rafał WIEWIÓROWSKI

(1) COM(2021) 731 final.

(2) COM(2020) 790 final.https://ec.europa.eu/commission/presscorner/detail/en/ip_20_2250

(3) COM(2021) 734 final.

(4) Ehdotuksen perustelut, s. 6 ja johdanto-osan 6 kappale (Tässä asetuksessa olisi käsiteltävä myös kohdentamis- ja voimistamistekniikoiden käyttöä sellaisen poliittisen mainonnan julkaisemisen, levittämisen ja edistämisen yhteydessä, johon liittyy henkilötietojen käyttöä. Tämän asetuksen säännöt kohdentamisen ja voimistamisen käytöstä perustuvat SEUT-sopimuksen 16 artiklaan.).

(5) COM(2020) 825 final, https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers ja https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services

(6) Ks. perustelut, s. 3 ja 4.

(7) Ks. edellinen alaviite.